***** ΟΔΗΓΙΑ ΤΗΣ ΕΠΙΤΡΟΠΗΣ της 5ης Ιανουαρίου 1989 για τροποποίηση της οδηγίας 88/271/ΕΟΚ που τροποποιεί ορισμένα παραρτήματα της οδηγίας 77/93/ΕΟΚ του Συμβουλίου περί των μέτρων προστασίας κατά την εισαγωγή στα κράτη μέλη οργανισμών επιβλαβών για τα φυτά ή τα φυτικά προϊόντα (89/83/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά την εισαγωγή στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 88/572/ΕΟΚ (2), και ιδίως το άρθρο 13 παράγραφος 2 τέταρτη υποπερίπτωση, Εκτιμώντας: ότι η οδηγία 77/93/ΕΟΚ ενέκρινε μέτρα προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα· ότι στο παράρτημα ΙΙΙ εμφαίνεται κατάλογος των προϊόντων των οποίων απαγορεύεται η εισαγωγή υπό ορισμένους όρους και ότι οι εν λόγω επιβλαβείς οργανισμοί απαρριθμούνται στα παραρτήματα Ι και ΙΙ της εν λόγω οδηγίας· ότι η οδηγία 88/271/ΕΟΚ της Επιτροπής (3) τροποποίησε, λόγω της εξελίξεως των επιστημονικών ή τεχνικών γνώσεων, ορισμένα παραρτήματα της οδηγίας 77/93/ΕΟΚ του Συμβουλίου όσον αφορά τα μέτρα προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα· ότι είναι αδύνατο να ληφθούν όλα τα αναγκαία μέτρα για να υπάρξει συμμόρφωση προς ορισμένες διατάξεις της εν λόγω οδηγίας, εντός της προβλεπόμενης προθεσμίας και συνεπώς θα πρέπει να καθοριστεί μια καταλληλότερη ημερομηνία· ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο άρθρο 2 το πρώτο εδάφιο της οδηγίας 88/271/ΕΟΚ αντικαθίσταται από το ακόλουθο κείμενο: «Τα κράτη μέλη εφαρμόζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1 παράγραφος 3 στοιχείο α) σημείο 1 (φυτά του Juniperus ), το αργότερο στις 31 Μαρτίου 1989, και τις υπόλοιπες διατάξεις της παρούσας οδηγίας, το αργότερο την 1η Ιανουαρίου 1989.» Άρθρο 2 1. Τα κράτη μέλη εφαρμόζουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. 2. Τα κράτη μέλη ανακοινώνουν αμέσως στην Επιτροπή τα κείμενα όλων των εθνικών νομοθετικών διατάξεων που θεσπίζονται σε εφαρμογή της παρούσας οδηγίας. Η Επιτροπή πληροφορεί τα άλλα κράτη μέλη. Άρθρο 3 Η παρούσα οδηγία απευθύνεται στα κράτη μέλη. Βρυξέλλες, 5 Ιανουαρίου 1989.

[Source: multi_eurlex | Tokens: 2350]